বোদা উপজেলা

**বোদা উপজেলা** বাংলাদেশের পঞ্চগড় জেলার অন্তর্গত একটি উপজেলা। এটি পঞ্চগড় জেলার সর্ববৃহৎ উপজেলা।

## অবস্থান ও আয়তন
এ উপজেলার উত্তরে পঞ্চগড় সদর উপজেলা, দক্ষিণে ঠাকুরগাঁও সদর উপজেলা ও দেবীগঞ্জ উপজেলা, পূর্বে দেবীগঞ্জ উপজেলা, পশ্চিমে আটোয়ারী উপজেলা ও পঞ্চগড় সদর উপজেলা।

## নামকরণের ইতিহাস
বরদেশ্বরী বা বদেশ্বরী মন্দিরটি পঞ্চগড় জেলার বোদা উপজেলার বড়শশী ইউনিয়নের দেঃ ভিঃ বদেশ্বরী মৌজার প্রায় ২.৭৮ একর জমিতে (মন্দির ও পার্শবর্তী অংশসহ) অবস্থিত। হিন্দু ধর্মের ১৮টি পুরাণের মধ্যে স্কন্দ পুরাণ একটি। সেই স্কন্দ পুরাণে কাশি খণ্ডের ৮৮তম অধ্যায়ে বর্ণিত হয়েছে যে, একবার রাজা দক্ষ একটি যজ্ঞানুষ্ঠান করেন। ভোলানাথ শিব হলেন রাজা দক্ষের মেয়ে সতীর স্বামী। রাজা দক্ষ কখনই শিবকে জামাই হিসেবে মেনে নেননি। কারণ মহাবীর শিব সর্বদাই ছিলেন উদাসীন এবং ধ্যানমগ্ন থাকতেন। উক্ত যজ্ঞানুষ্ঠানে মুনি-ঋষিগণ ও অন্যান্য দেবতাগণ নিমন্ত্রিত হলেও রাজা দক্ষ তার মেয়ে দেবী সতীকে ও জামাতা ভোলানাথ শিবকে নিমন্ত্রণ করেন নি। শিবের সহধর্মিনী দেবী সতী এই কষ্ট সহ্য করতে না পেরে তার পিতা দক্ষের শিবহীন যজ্ঞে নিজের প্রাণ বলিদান দেন। শিব তার সহধর্মিনী সতীর মৃত্যুতে শোকে উন্মাদ হন। তার সহধর্মিনীর শবদেহটি কাঁধে নিয়ে পৃথিবীর সর্বস্তরে উন্মাদের ন্যায় ঘুরতে থাকেন এবং প্রলয়ের সৃষ্টি করেন। সে মুহূর্তে দেবতাদের আকুল আবেদনে বিষ্ণুদেব তাঁর সুদর্শনচক্র নিক্ষেপ করেন। চক্রের স্পর্শে সতীর শবদেহটি ৫১টি খণ্ডে বিভক্ত হয়। শবের ৫১টি খণ্ডের মধ্যে বাংলাদেশে পড়ে ০২টি খন্ড। একটি চট্টগ্রামের সীতাকুন্ডে এবং অপরটি পঞ্চগড় এর বরদেশ্বরীতে বা বদেশ্বরীতে। মহামায়ার খন্ডিত অংশ যে স্থানে পড়েছে তাই পীঠস্থান রূপান্তরিত হয়েছে। বরদেশ্বরী মহাপীঠ অন্যতম পীঠস্থান। পরবর্তীতে, পাল রাজারা এখানে একটি মন্দির ও একটি দুর্গ নির্মাণ করেন। উক্ত মন্দিরের নাম অনুযায়ী বোদা নামকরণ করা হয়েছে বলে জনশ্রুতি আছে। করতোয়া নদীর তীর ঘেঁষে নির্মিত বরদেশ্বরী বা বদেশ্বরী মহাপীঠ মন্দিরটি এখনও প্রত্নতাত্ত্বিক ঐতিহ্যের নিদর্শন বহন করে।

এছাড়াও জানা যায় যে, মোঘল শাসন আমলে শাসনকার্য পরিচালনার সুবিধার্থে বাংলাকে কতগুলি পরগনা বা চাকলা’য় বিভক্ত করা হয়। কুচবিহার মহারাজার রাজত্ব ছিল উত্তরে জলপাই জেলার রাজগঞ্জ থানা, পূর্বে পাটগ্রাম থানা দক্ষিণে বোদা-দেবীগঞ্জ পর্যমত্ম বিস্তৃত । চাকলার অভ্যমত্মরের জমিদারীর নামকরণ করা হয় ‘‘চাকলাজাত এস্টেট’’। কুচবিহার  মহারাজার চাকলাজাত এস্টেটের হেড অফিস ছিল বোদায়। এখান থেকেই খাজনা আদায়ের সার্বিক কার্যক্রম পরিচালিত হতো। খাজনা আদায়ের প্রধান কর্মকর্তাকে বলা হতো নায়েব। বোদা চাকলায় কর্মরত নায়েবের নাম ছিল বৈদ্যনাথ। বৈদ্যনাথ নায়েব মহাশয় সর্বোচ্চ মর্যাদা সম্পন্ন ব্যক্তি ছিলেন। তিনি পালকিতে চলাফেরা করতেন। জনশ্রুতি আছে নায়েব বৈদ্যনাথকে সংক্ষেপে ‘বৈদ্য’ বলে ডাকা হতো। কালক্রমে ‘বৈদ্য’ শব্দ থেকে বোদা নামের উৎপত্তি বলে অনেকে মনে করেন।

## ইতিহাস
বোদা উপজেলা একটি প্রাচীন জনপদ। এটি একসময় বৃহত্তর রংপুর অঞ্চল ও কামরূপ রাজ্যের অংশ ছিল। বর্তমানে এটি পঞ্চগড় জেলার একটি গুরুত্বপূর্ণ প্রশাসনিক কেন্দ্র।
ছিয়াত্তরের মন্বন্তরে বোদার জনসংখ্যা অর্ধেকে নেমে আসলে লোকবলের অভাবে এ অঞ্চলের কৃষিকাজ মারাত্মকভাবে ব্যাহত হয়। এ দূর্যোগে সরকারীভাবে ভুমি রাজস্বের পরিমান বৃদ্ধি করা হলে জমিদার দেবীসিংহ বাড়তি রাজস্ব আদায়ের জন্য কৃষকদের উপর বল প্রয়োগ শুরু করেন। এর প্রতিবাদে কৃষকরা জেলা কালেক্টরের স্মরনাপন্ন হলে তিনি ছিলেন নির্বিকার। এ পরিপ্রেক্ষিতে কৃষকরা ১৭৮৩ খ্রিঃ সংঘবদ্ধ হয়ে বিদ্রোহ ঘোষনা করে। কৃষকদের আক্রমনের ফলে দেবীসিংহের গোমস্তারা পলায়ন করে এবং কয়েকজন কর্মচারী আহত–নিহত হন। কৃষকরা ক্রমান্বয়ে ব্রিটিশ সরকারকে অমান্য করতে আরম্ভ করে। সরকার বিদ্রোহ দমন করতে সেনাবাহিনী মোতায়েন করেন। এতে বহু কৃষক আহত–নিহত হন এবং আন্দোলনের শেষ অবধি কৃষকদের চাপে সরকার দেবীসিংহকে আটক করে এবং ভূমি রাজস্ব হ্রাস করতে বাধ্য হয়। অত্র অঞ্চলে কোন প্রশাসনিক ইউনিট না থাকায় এবং এলাকাটি ঘনঅরণ্য বেষ্টিত হওয়ায় বৃটিশ সরকার সামগ্রিক কৃষক বিদ্রোহ দমনে ব্যর্থ হয় এবং এ এলাকায় বৃট্রিশ সরকারের পূর্ণ নিয়ন্ত্রণ প্রতিষ্ঠার লক্ষ্যে সরকার একটি প্রশাসনিক ইউনিট সৃষ্টি করার প্রয়োজনীয়তা অনুভব করলে ১৭৯৭ সালে বোদা থানার গোড়াপত্তন হয়।

১৭৭০–১৮৬৮ পর্যন্ত বোদা পরগনা রংপুর জেলার অধীনে ছিল। ১৮৬৯ –১৯৪৭ সাল পর্যন্ত বোদা ছিল জলপাইগুড়ি জেলার অধীন। কুচবিহার প্রশাসন, বোদা থানা প্রদত্ত সম্পত্তি রেট ফি হিসেবে বোদা থানাকে দান করে ১লা সেপ্টেম্বর ১৮৮৩ তারিখে একটি আদেশ জারি করেন। আদেশটি ০৯/০১/১৯৮৪ তারিখে কলকাতা প্রথম খন্ডের ১৭৭ নং পৃষ্ঠায় প্রকাশিত হয়। জলপাইগুড়ি জেলার অধীন তিনটি থানা ছিল (১) জলপাইগুড়ি সদর (২)রাজগঞ্জ এবং (৩) বোদা। বোদা ছিল জলপাইগুড়ি জেলার বৃহত্তম থানা। বোদা থানার অধীন দুইটি পুলিশ আউট পোষ্ট ছিল। একটি পঞ্চগড়ের উত্তরে জগদল এবং অপরটি করতোয়া নদীর পূর্ব পাড়ে দেবীগঞ্জ। কালক্রমে দেবীগঞ্জ এবং জগদল পূর্ণাঙ্গ থানায় রুপান্তরিত হয়। জগদল হতে থানাটি পরবর্তীকালে পঞ্চগড় (বর্তমানস্থানে) স্থানান্তর করা হয়। ১৯৪৭ সালে দেশ বিভাগের পর দিনাজপুর জেলা, ঠাকুরগাঁও মহকমুার নিয়ন্ত্রণে আসে। বর্তমানে এ অঞ্চলটি পঞ্চগড় জেলার অধীন।

বোদা উপজেলা বিভিন্ন ঐতিহাসিক ঘটনার সাক্ষী হয়ে আছে, দেবীসিংহের বিরুদ্ধে কৃষক বিদ্রোহ (অষ্টাদশ শতকের শেষাংশ), সন্ন্যাসী ও বিদ্রোহ (১৭৬৩-১৮০০), সিপাহি বিদ্রোহ (১৮৫৭), তেভাগা আন্দোলন (১৯৩৮-১৯৪৭), কৃষক আন্দোলন (১৯৫৮-৬৮),  ঊনসত্তরের গণঅভ্যুত্থান আন্দোলনে এ উপজেলার লোকদের সক্রিয় অংশগ্রহণ ছিল।

১৯৭১-এর মুক্তিযুদ্ধে বোদাঃ মুক্তিযুদ্ধের পুরো নয় মাস উপজেলার বিভিন্ন স্থানে গেরিলা যুদ্ধ সংঘটিত হয়। যুদ্ধকালীন সময়ে রাজাকার ও পাকবাহিনী সাধারণ মানুষের উপর অকথ্য নির্যাতন চালায়। পাকবাহিনী ১৮ এপ্রিল বোদা শহর দখল করে। ১ ডিসেম্বর বোদা শত্রুমুক্ত হয়।

## জাতিগত ও ধর্মীয় পরিচয়
১. জাতিগত পূর্বপুরুষদের সংমিশ্রণ
প্রধান জাতিগোষ্ঠী: এখানকার বেশিরভাগ মানুষই ইন্দো-আর্য জনগোষ্ঠীর বংশোদ্ভূত এবং সাথে বৃহত্তর উত্তরবঙ্গ এবং প্রাচীন কোচবিহার রাজ্যের অংশ হওয়ায় রাজবংশী (Koch) এবং অন্যান্য প্রাচীন স্থানীয় উপজাতি গোষ্ঠীর প্রভাব রয়েছে।
বাঙালি পরিচয়: প্রায় ১০০% মানুষ বাংলা ভাষায় কথা বলে এবং বাঙালি সংস্কৃতির অনুসারী।
সাংস্কৃতিক মিশ্রণ: এই অঞ্চলের সংস্কৃতিতে আর্য-অনার্য ও স্থানীয় কোচ রাজবংশী ঐতিহ্যের সংমিশ্রণ দেখা যায়।

বোদা উপজেলার মানুষেরা, বাংলাদেশের অন্যান্য অঞ্চলের বাঙালিদের মতোই, বহু শতাব্দীর ধরে ঘটে যাওয়া বিভিন্ন জাতিগোষ্ঠীর মিশ্রিত জেনেটিক প্রভাব বহন করে। এই অঞ্চলের মানুষের পূর্বপুরুষদের মধ্যে প্রধানত নিম্নলিখিত জাতি বা জনগোষ্ঠীর জেনেটিক প্রভাব লক্ষ্য করা যায়: 

প্রাচীন আদি দক্ষিণ ভারতীয় (Ancient Ancestral South Indian - AASI): এটি এই অঞ্চলের সবচেয়ে প্রাচীন জনগোষ্ঠীর জেনেটিক প্রভাবগুলির মধ্যে অন্যতম, যা দক্ষিণ এশিয়ার 
আদিম শিকারী-সংগ্রাহক জনগোষ্ঠী বা দ্রাবিড় জাতির সাথে সম্পর্কিত।

নব্যপ্রস্তর যুগের ইরানি/পশ্চিম ইউরেশীয় (Iranian Neolithic Farmers/ West Eurasia): মনে করা হয় এই জনগোষ্ঠীর লোকেরা ইরানি মালভূমি থেকে এসেছিল এবং এই অঞ্চলের কৃষিভিত্তিক সভ্যতার প্রসারে ভূমিকা রেখেছিল।কৃষিভিত্তিক সভ্যতার প্রসারের সাথে সম্পর্কিত পশ্চিম ইউরেশীয় বা ইরানি বংশোদ্ভূত জনগোষ্ঠীর জেনেটিক মিশ্রণও বোদা উপজেলার জনগোষ্ঠীর মধ্যে বিদ্যমান।

ইন্দো-আর্য (Indo-Aryan ): ইন্দো-আর্য জনগোষ্ঠীর মানুষেরা উত্তর ভারত থেকে বাংলায় এসেছিল এবং ভাষাগত ও সাংস্কৃতিক ক্ষেত্রে বড় পরিবর্তন এনেছিল। ভাষা ও সাংস্কৃতিক পরিবর্তনের পাশাপাশি জেনেটিক মিশ্রণও ঘটে। মনে করা হয়, এই ইন্দো-আর্য জনগোষ্ঠী প্রায় ৪,০০০ বছর আগে মধ্য এশিয়া থেকে ভারত উপমহাদেশে এসেছিল। 

তিব্বত-বর্মী (Tibeto-Burman): যেহেতু বোদা উপজেলা বাংলাদেশের উত্তর সীমান্তে হিমালয়ের কাছাকাছি অবস্থিত (পঞ্চগড়কে "হিমালয়ের কন্যা" বলা হয়), তাই উত্তর ও পূর্ব দিক থেকে আসা তিব্বত-বর্মী ভাষাগোষ্ঠী বা মঙ্গোলীয় বংশোদ্ভূত জনগোষ্ঠীর (যেমন কোচ, রাজবংশী, রাভা ইত্যাদি) জেনেটিক প্রভাব এই অঞ্চলের মানুষের মধ্যে তুলনামূলকভাবে বেশি থাকতে পারে।

অস্ট্রো-এশীয় (Austroasiatic): সাঁওতাল, মুন্ডা, ওঁরাও, পাহান, মাহালী, মুশোহরদের মতো আদিবাসী সম্প্রদায়গুলির পূর্বপুরুষদের জেনেটিক প্রভাবও এই অঞ্চলে লক্ষ্য করা যায়, কারণ পঞ্চগড়, ঠাকুরগাঁও এবং দিনাজপুর জেলাগুলিতে এই সম্প্রদায়গুলির বসবাস রয়েছে।

মধ্যপ্রাচ্যের প্রভাব (Middle Eastern): স্থানীয় মুসলিম জনগোষ্ঠীর মধ্যে ঐতিহাসিক অভিবাসন এবং ধর্মীয় কারণে মধ্যপ্রাচ্যের (ইরান, তুর্কি, আরব) কিছু জেনেটিক প্রভাব থাকতে পারে, বিশেষ করে কিছু "আশরাফ" (অভিজাত) পরিবারে।

২. ধর্মীয় ইতিহাস ও বর্তমান হার
বোদা উপজেলায় মুসলিম এবং হিন্দু ধর্মাবলম্বীদের দীর্ঘদিনের সহাবস্থান রয়েছে। 

২০২২ সালের আদমশুমারি অনুযায়ী ধর্মীয় অনুপাত নিম্নরূপ:

ইসলাম ধর্ম : প্রায় ৭৭.৩২%

সনাতন ধর্ম (হিন্দু): প্রায় ২২.৫২%

অন্যান্য (খ্রিস্টান, বৌদ্ধ ইত্যাদি): প্রায় ০.১৬%

## প্রশাসন

## প্রশাসনিক এলাকা
এই উপজেলায় একটি পৌরসভা, মোট ১০টি ইউনিয়ন, ১৫১ টি মহল্লা/মৌজা এবং ২১৯ টি গ্রাম রয়েছে।

পৌরসভা-
* বোদা পৌরসভা
ইউনিয়ন সমূহ-
# ঝলইশালশিরি ইউনিয়ন 
# ময়দানদিঘি ইউনিয়ন 
# বেংহারি ইউনিয়ন 
# কাজলদিঘী কালিয়াগঞ্জ ইউনিয়ন 
# বড়শশী ইউনিয়ন 
# মাড়েয়া ইউনিয়ন 
# চন্দনবাড়ী ইউনিয়ন, বোদা 
# বোদা ইউনিয়ন 
# সাকোয়া ইউনিয়ন 
# পাঁচপীর ইউনিয়ন 

## জনসংখ্যার উপাত্ত

বাংলাদেশের জনশুমারি ও গৃহগণনা ২০২২ অনুযায়ী,
* বোদা উপজেলার মোট জনসংখ্যা: ২,৭৫,২৮২ জন।
* গ্রামে বসবাসকারী মোট জনসংখ্যা: ২,৩৯,৩৪৬ জন।
* শহরে বসবাসকারী মোট জনসংখ্যা: ৩৫,৯৩৬ জন।
অর্থাৎ, শতকরা হিসেবে বোদা উপজেলার প্রায় ৮৬.৯৫% মানুষই গ্রামে বসবাস করেন বাকি ১৩.০৫% মানুষ শহরে বসবাস করেন । বোদা উপজেলার মোট পরিবারের সংখ্যা ৬৭,৪২৯টি । মোট জনসংখ্যার ১০.১৬% শিশু যাদের বয়স ৫ বছরের নিচে। বোদা উপজেলার গড় স্বাক্ষরতার হার (৭ বছর ও তদূর্ধ্ব) ৭৩.৬৭%; যার মধ্যে পুরুষ স্বাক্ষরতার হার ৭৬.৭৭% এবং নারী স্বাক্ষরতার হার ৭০.৬৪%। এই উপজেলায় লিঙ্গানুপাত হলো প্রতি ১০০ জন নারীর বিপরীতে ৯৮.২৮ জন পুরুষ।

## শিক্ষা প্রতিষ্ঠান

শিক্ষা প্রতিষ্ঠানের মধ্যে উল্লেখযোগ্য হলো ১৮৮৮ খ্রিষ্টাব্দে প্রতিষ্ঠিত বোদা পাইলট উচ্চ বিদ্যালয়। যেটি বর্তমানে সরকারি মডেল স্কুল অ্যান্ড কলেজে রূপান্তরিত হয়েছে।

বোদা উপজেলায় একটি সরকারি কলেজ রয়েছে, যা পাথরাজ সরকারি কলেজ নামে পরিচিত। কলেজটিকে ২০১৮ সালে সরকারিকরণ করা হয়।

এছাড়া উপজেলাটিতে বোদা পাইলট গার্লস স্কুল এন্ড কলেজ নামক বালিকা বিদ্যালয় এবং বোদা মহিলা মহাবিদ্যালয় নামক একটি সনামধন্য মহিলা কলেজ রয়েছে।

## অর্থনীতি
বোদা উপজেলার জনগোষ্ঠীর আয়ের প্রধান উৎস কৃষি ৭৫.১৯%, অকৃষি শ্রমিক ২.৯১%, শিল্প ০.৩২%, ব্যবসা ৯.৫%, পরিবহণ ও যোগাযোগ ৪.৬১%, চাকরি ৩.৬৩%, নির্মাণ ০.৯৩%, ধর্মীয় সেবা ০.১৬%, রেন্ট অ্যান্ড রেমিটেন্স ০.১% এবং অন্যান্য ২.৬৫%। এছাড়া বোদায় চালকল, ডালকল, বরফকল, চিড়াকল, আটাকল, হাসকিং মিল রয়েছে।

(ক) বোদার প্রধান কৃষি ফসল ধান, পাট, গম, আখ, সরিষা।
(খ) প্রধান ফল-ফলাদি আম, কাঁঠাল, লিচু, কলা, সুপারি।
(গ) প্রাকৃতিক সম্পদ নুড়ি পাথর, সিলিকা বালু।
(ঘ) প্রধান রপ্তানিদ্রব্য ধান, পাট, সুপারি, গম।
(ঙ) বোদার মৃৎশিল্প, বাঁশের কাজ ও নকশীকাঁথা উল্লেখযোগ্য কুটিরশিল্প।

## শিল্প প্রতিষ্ঠান
এখানে অটো রাইস মিল এবং জুট মিল আছে ।

## যোগাযোগ ব্যবস্থা
বোদার পাকারাস্তা ৮৪.৮৬ কিমি, কাঁচারাস্তা ৫৫৮.১৬ কিমি; রেলপথ ৮.৫ কিমি; নৌপথ ১.৫ কিমি। বোদা উপজেলা সদর হতে পঞ্চগড় রেলওয়ে স্টেশনের দূরত্ব ১৮ কিমি। সড়ক পথে বোদা থেকে রাজধানী ঢাকার দূরত্ব ৩৯৫ কিমি এবং সৈয়দপুর বিমানবন্দরের দূরত্ব প্রায় ৭৩ কিমি।

## নদীসমূহ
বোদা উপজেলায় ৩টি নদী রয়েছে। নদীগুলো হচ্ছে করতোয়া নদী, টাঙ্গন নদী এবং পাথরাজ নদী।

## উল্লেখযোগ্য ব্যক্তি
* সিরাজুল ইসলাম - বীর মুক্তিযোদ্ধা ও  রাজনীতি ব্যাক্তিত্ব
* কমরেড মোহাম্মদ ফরহাদ -  বাংলাদেশের কমিউনিস্ট পার্টি (সিপিবি)’র সাবেক সাধারণ সম্পাদক
* নুরুল ইসলাম সুজন - সাবেক রেলমন্ত্রী
* ফরহাদ হোসেন আজাদ - পানিসম্পদ মন্ত্রণালয়ের প্রতিমন্ত্রী
* মোজাহার হোসেন - রাজনীতিবিদ
* নুরুল ইসলাম ফারুকী - সুন্নি ইসলামের পণ্ডিত, মিডিয়া ব্যক্তিত্ব, সুন্নি রাজনীতিবিদ।

## বিবিধ
বোদা উপজেলার প্রাণকেন্দ্র নাসির মন্ডল হাট।

## আরও দেখুন
## তথ্যসূত্র

## বহিঃসংযোগ
* 

বিষয়শ্রেণী:পঞ্চগড় জেলার উপজেলা
বিষয়শ্রেণী:বোদা উপজেলা